CELEX: 62021TN0538
Language: bg
Date: 2021-09-02 00:00:00
Title: Дело T-538/21: Жалба, подадена на 2 септември 2021 г. — PBL и WA/Комисия

25.10.2021   
            
            
               BG
            
            
               Официален вестник на Европейския съюз
            
            
               C 431/49
            
         
      Жалба, подадена на 2 септември 2021 г. — PBL и WA/Комисия
      (Дело T-538/21)
      (2021/C 431/57)
      Език на производството: френски
      
         Страни
      
      
         Жалбоподатели: Penya Barça Lyon: Plus que des supporters (PBL) (Брон, Франция) и WA (представител: J. Branco, адвокат)
      
         Ответник: Европейска комисия
      
         Искания
      
      Жалбоподателите искат от Общия съд:
      
                  —
               
               
                  да отмени Решението на Генерална дирекция „Конкуренция“ на Европейската комисия от 1 септември 2021 г. — COMP.C.4/AH/mdr 2021(092342),
               
            
                  —
               
               
                  да задължи Европейската комисия:
                  
                              —
                           
                           
                              да упражни правомощията си на основание член 116, параграф 1 ДФЕС като задължи Френската футболна федерация незабавно да преустанови всички нормативни нарушения на конкуренцията и да се съобрази с Наредбата на УЕФА за клубното лицензиране и финансовия феърплей,
                           
                        
                              —
                           
                           
                              да открие производство за установяване на нарушение на основание членове 107 и 108 ДФЕС и член 12 от Регламент 2015/1589 на Съвета от 13 юли 2015 г. срещу Франция за неправомерна помощ, предоставена от държавата на Paris Saint-Germain (Пари Сен Жермен), и въз основа на това да сезира Съда на Европейския съюз,
                           
                        
            
                  —
               
               
                  да задължи Комисията да постанови на основание член 13 от Регламент 2015/1589 на Съвета от 13 юли 2015 г. временни мерки срещу Франция, с които да се преустановят нанесените на жалбоподателите вреди, като ѝ се разпореди да се спре действието на следните нормативни решения, с които се създава необосновано нарушаване на конкуренцията посредством държавна помощ, която създава селективно предимство, засягащо конкуренцията и търговията в рамките на Европейския съюз в целия единен пазар на ЕС:
                  
                              —
                           
                           
                              решенията от 12 и 14 декември 2019 г. на Общото събрание на Професионалната футболна лига и на Общото събрание на федерациите към Професионалната футболна лига, както и решението от 10 декември 2020 г. на Общото събрание на Професионалната футболна лига, приети чрез делегиране от Френската футболна федерация при упражняване на правомощията ѝ на публична власт,
                           
                        
                              —
                           
                           
                              решението от 25 юни 2021 г., с което Комисията за контрол на професионалните клубове към Националната дирекция за контрол върху управлението на Професионалната футболна лига не е приела никаква административна мярка срещу Paris Saint-Germain (PSG),
                           
                        
                              —
                           
                           
                              решението на Професионалната футболна лига, непубликувано, с което тя одобрява сключения договор между г-н Lionel Messi и Paris Saint-Germain.
                           
                        
            
         Основания и основни доводи
      
      В подкрепа на жалбата си срещу Решение COMP.C.4/AH/mdr 2021(092342) на Европейската комисия от 1 септември 2021 г., с което на жалбоподателите се отказва да им се признае качеството на заинтересовани страни по смисъла на член 24, параграф 2 от Регламент 2015/1589 (1), жалбоподателите изтъкват пет основания.
      
                  1.
               
               
                  Първо основание: правен интерес на жалбоподателите в настоящото производство. Жалбоподателите упрекват Комисията, че не е взела предвид факта, че първият жалбоподател е член („socio“) на Futbol Club Barcelona (наричан по-нататък „FC Barcelone“) и че в това си качество има право да подаде жалба, с която се съобщава за твърдяна неправомерна помощ.
               
            
                  2.
               
               
                  Второ основание: предвиденото в член 116 ДФЕС сезиране. Жалбоподателите по-специално твърдят в това отношение, че в случая съществува разлика между разпоредбите на държавите членки, която нарушава условията на конкуренция на вътрешния пазар. Според жалбоподателите фактът, че испанската Професионална футболна лига, за разлика от френската Професионална футболна лига, изисква между заплатите и допустимите приходи да се спазва съотношение от 70 %, представлява такова нарушение, с което на практика се санкционира FC Barcelone.
               
            
                  3.
               
               
                  Трето основание: член 13 от Регламент 2015/1589. С това основание жалбоподателите изтъкват необходимостта да се задължи Франция да спре помощите и мерките, които могат да представляват неправомерна държавна помощ, и за която не е отправено уведомление до намиращите се на нейна територия професионални футболни клубове.
               
            
                  4.
               
               
                  Четвърто основание: критериите, които са приети от Европейската комисия и от Съда на Европейския съюз за определяне на държавните помощи, и приложимостта на член 108 ДФЕС към настоящия случай.
               
            
                  5.
               
               
                  Пето основание: неотложния характер на случая, който обосновава подаването от жалбоподателите на молба за разглеждане по реда на бързото производство и на молба за допускане на обезпечение.
               
            
         (1)  Регламент (ЕС) 2015/1589 на Съвета от 13 юли 2015 година за установяване на подробни правила за прилагането на член 108 от Договора за функционирането на Европейския съюз (ОВ L 248, 2015 г., стр. 9).